Bir müsbət hal o idi ki, əvvəllər bir saat üçün dövlət hesabına göstərilən hüquqi yardıma görə vəkillərə 99 qəpik ödənilirdi. Sonra bu, Nazirlər Kabinetinin qərarı ilə 2 manata qaldırıldı. Söhbət bu rəqəmin qaldırılmasından getmir. Dövlət hesabına göstərilən xidmətin keyfiyyətinin kifayət qədər aşağı olduğuna diqqəti cəlb etmək lazımdır. Tutaq ki, bizim hüquq mühafizə orqanları vətəndaşı tuturlar, amma vətəndaşın vəkil tutmağa pulu olmur. Maddi vəsaiti ödəməyə imkanı yoxdur. Dövlət tərəfindən təyin olunan vəkillər çox vaxt məhz istintaq orqanının marağını təmsil edirlər. Bu belə olmamalıdır. İstintaq orqanı ilə vətəndaş arasındakı münasibətdə dövlətin üstünlüyü istintaq orqanına verməsi doğru deyil. Əgər söhbət vətəndaşın hüququnu qorumaqdan gedirsə, demək, bu sahədə dövlət hesabına tutulan vəkillərin məsuliyyətinin artırılması məsələsi olduqca vacibdir.